Polisie ondersoek minister se ‘renoster-bande’David Mahlobo, minister van staatveiligheid (Mei 2015) Foto: GCIS Die presidensie het Donderdag bevestig die polisie ondersoek bewerings dat David Mahlobo, minister van staatsveiligheid, bande met ŉ renosterstropingsindikaat het. Jeff Radebe, die minister in die presidensie, het gesê die kabinet het kennis geneem van die Al Jazeera-dokumentêr, waarin bewerings bemaak word oor Mahlobo se verhouding met ŉ selferkende renostershoringsmokkelaar en kan bevestig die SAPD ondersoek die bewerings. Die dokumentêr, waarin Guan Jiang Guang, ŉ beweerde Chinese renosterhoringsmokkelaar, aan ŉ joernalis sê hy is goeie vriende met Mahlobo, dat Mahlobo gereeld sy masseersalon in Mbombela in Mpumalanga besoek en dat hy al by hom aan huis gekuier het, is verlede week uitgesaai. Mahlobo het Woensdag tydens ŉ vraag-en-antwoord sessie in die nasionale vergadering gesê hy sal nie bedank terwyl ŉ ondersoek na die bewerings gedoen word nie. “Met alle respek, ek gaan nie bedank nie. Ek is nêrens skuldig bevind nie,” het Mahlobo aan LP’s gesê. Mahlobo het volgehou die bewerings is onwaar. Hy het gesê hy het wel Guan se spa besoek, maar beweer hy het nie geweet wie Guan is nie. “Ek is nie bo die wet verhewe nie. Ek sal myself vir ŉ ondersoek beskikbaar stel, sodat ŉ poging om my naam te skend, nie sal slaag nie. Julle weet ek glo leuens het kort beentjies,” het hy gesê. Molapi Plouamma, ŉ LP van Agang SA, het aan Mahlobo gesê: “Ek kan nie help om, wanneer ek na jou kyk, in my geestesoog te sien hoe ŉ renoster doodgemaak word terwyl jy die sindikate omhels nie.” Lees alle vorige berigte oor David Mahlobo op Maroela Media.